
Informācija presei

11.08.2009.
Pārdala vairāk nekā 34 miljonus latu ārvalstu līdzfinansēto projektu īstenošanai

Valdība otrdien, 4. augustā, atbalstīja Ministru kabineta (MK) rīkojumu par budžeta līdzekļu pārdali 34 339 076 latu apmērā, paredzot piešķirt līdzekļus ārvalstu finanšu palīdzības līdzfinansēto projektu īstenošanai, ko veic Veselības ministrija, Tieslietu ministrija, Labklājības ministrija, Zemkopības ministrija, Ekonomikas ministrija un Reģionālās attīstības un pašvaldību lietu ministrija.
MK rīkojumi sagatavoti, lai varētu pārdalīt finanšu līdzekļus no Finanšu ministrijas budžeta:

· 3 055 780 latu apmērā Veselības ministrijai Eiropas Reģionālās attīstības fonda (ERAF) un Eiropas Ekonomikas zonas (EEZ) finanšu instrumenta un Norvēģijas valdības divpusējā finanšu instrumenta projektu īstenošanai;
· 196 295 latu apmērā Tieslietu ministrijai EEZ finanšu instrumenta un Norvēģijas valdības divpusējā finanšu instrumenta, kā arī Šveices finansiālās palīdzības (Swiss contribution) projektu īstenošanai;
· 2 668 334 latu apmērā Labklājības ministrijai Eiropas Sociālā fonda (ESF) projektu īstenošanai;
· 12 144 658 latu apmērā Zemkopības ministrijai Eiropas Lauksaimniecības fonda lauku attīstībai, kā arī EEZ finanšu instrumenta un Norvēģijas valdības divpusējā finanšu instrumenta projektu īstenošanai;
· 15 581 550 latu apmērā Ekonomikas ministrijai ERAF un ESF projektu īstenošanai;
· 692 459 latu apmērā Reģionālās attīstības un pašvaldību lietu ministrijai ESF, EEZ finanšu instrumenta un Norvēģijas valdības divpusējā finanšu instrumenta, kā arī Šveices finansiālās palīdzības projektu īstenošanai.
Saskaņā ar grozījumiem likumā par valsts budžetu 2009. gadam MK ir tiesības pārdalīt attiecīgajai ministrijai vai citai centrālajai valsts iestādei Finanšu ministrijas apakšprogrammā „Finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” paredzētos 79 022 382  latus.

